РЕШЕНИЕ НА КОМИСИЯТА
от 26 февруари 2009 година
за изменение на Решение 1999/217/ЕО по отношение на регистъра на ароматичните вещества, използвани във или върху храни
(нотифицирано под номер C(2009) 1222)
(текст от значение за ЕИП)
(2009/163/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 2232/96 на Европейския парламент и на Съвета от 28 октомври 1996 г. за определяне на общностна процедура за ароматичните вещества, използвани или предназначени за влагане във или върху храни (1), и по-специално член 3, параграф 2 от него,
като има предвид, че:
(1)
В Регламент (ЕО) № 2232/96 се определя процедурата за установяване на правила по отношение на ароматичните вещества, използвани или предназначени за влагане в храни. В упоменатия регламент е предвидено да се приеме регистър на ароматичните вещества („регистърът“) след уведомление от страна на държавите-членки за списъка на ароматичните вещества, които могат да бъдат влагани във или върху храните, продавани на тяхна територия, и въз основа на преглед на уведомлението от страна на Комисията.
(2)
Освен това в Регламент (ЕО) № 2232/96 се предвижда програма за оценка на ароматичните вещества, включени в регистъра („програмата за оценка“), с цел проверка на съответствието на тези вещества с общите критерии за употребата им, определени в приложението към посочения регламент. В Регламент (ЕО) № 2232/96 се предвижда, че лицата, отговарящи за пускането на пазара на ароматичните вещества, трябва да предават на Комисията данните, необходими за тяхното оценяване. В регламента се предвижда също така, че списъкът на ароматичните вещества, чиято употреба трябва да бъде разрешена, при изключване на всички останали вещества, се приема след завършването на програмата за оценка.
(3)
С Решение 1999/217/ЕО (2) Комисията прие, в съответствие с Регламент (ЕО) № 2232/96, регистър на ароматичните вещества, влагани във или върху храни.
(4)
В Регламент (ЕО) № 1565/2000 на Комисията от 18 юли 2000 г. за определяне на необходимите мерки за приемането на програма за оценка за прилагане на Регламент (ЕО) № 2232/96 на Европейския парламент и на Съвета (3) се предвижда лицето, което отговаря за пускането на пазара на определени ароматични вещества, съдържащи се в регистъра, да предоставя определени данни, за да направи възможно оценяването на дадено вещество.
(5)
За 148 вещества не беше предоставена никаква информация и Комисията не бе информирана, че е налице намерение да се предостави такава информация. Поради това съответствието на тези вещества с общите критерии за употреба на ароматичните вещества, определени в Регламент (ЕО) № 2232/96, не може да бъде оценено. Съобразно с това е целесъобразно тези вещества да бъдат заличени от регистъра.
(6)
При прилагането на Регламент (ЕО) № 2232/96 и Препоръка 98/282/ЕО на Комисията от 21 април 1998 г. относно начините, по които държавите-членки и държавите, подписали Споразумението за Европейското икономическо пространство, следва да защитят интелектуалната собственост във връзка с разработването и производството на ароматичните вещества, посочени в Регламент (ЕО) № 2232/96 на Европейския парламент и на Съвета (4), за редица вещества нотифициращите държави-членки изискват те да бъдат регистрирани, така че да се защитят интелектуалните права на собственост на производителя.
(7)
Защитата за тези вещества, включени в списъка в част Б от регистъра, е ограничена до максимум пет години след датата на получаване на нотификацията. Този период е изтекъл понастоящем за останалите 4 вещества, които в резултат следва да бъдат прехвърлени в част А от регистъра.
(8)
Решение 1999/217/ЕО следва да бъде съответно изменено.
(9)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Приложението към Решение 1999/217/ЕО се изменя в съответствие с приложението към настоящото решение.
Член 2
Адресати на настоящото решение са държавите-членки.
Съставено в Брюксел на 26 февруари 2009 година.